Folketing
2007-06-01

Jeg mener faktisk, at den måde, som samtænkningen sker på, er en del af problemet i Afghanistan. Jeg står her med en artikel fra den 13. maj fra The Sunday Times, og en af de ting, der står i den artikel, er en analyse, der siger, at en uforholdsmæssig stor del af den civile hjælpeindsats bliver brugt i de zoner, hvor der er mest uro, hvor der er mest krigsførelse, fordi man bruger den som en del af den militære kamp mod Taleban. Det, som artiklen advokerer for, er faktisk, at man i højere grad går over til at se på, hvordan man kan bruge de civile midler i de dele af Afghanistan, hvor der er relativt roligt. Og det er sådan i øjeblikket, hvor der i øvrigt er alt for få midler til civil genopbygning, at man sådan set belønner de dele af Afghanistan, hvor der er uro. Det vil sige, at desto mere uro man laver, desto mere civil genopbygning får man. Det kunne jeg godt tænke mig hr. Morten Helvegs kommentar til. (Kort bemærkning).